钦定古今图书集成/理学汇编/经籍典/第122卷 > 朱子全书一 > 《说命》
## 钦定古今图书集成/理学汇编/经籍典/第122卷 > 朱子全书一 > 《说命》

《高宗命傅说》，据此，则是真有个天帝与高宗对答，曰：
“吾赉汝以良弼。”今人但以主宰说帝，谓无形象，恐也
不得。若如世间所谓“玉皇大帝”，恐亦不可。毕竟此理
如何？学者皆莫能答。

问：“‘《高宗梦说》’，如伊川言，是有个傅说，便能感得高宗
之梦。琮谓‘高宗‘旧学于甘盘，既乃‘遁于荒野，入宅于
河，自河徂亳’，其在民间久矣。当时天下有个傅说，岂
不知名？当恭默思道之时，往往形于梦寐，于是审象而求之。不然，贤否初不相闻，但据一时梦寐，便取来
做宰相，或者于理未安’’。”曰：“‘遁于荒野，入宅于河，自河
徂亳’，是说高宗，是说甘盘。”众未应。曰：“据‘来暨厥终，罔
显’，只是寻《甘盘》不见。然高宗‘旧劳于外，爰暨小人’，亦
尝是在民间来。”

“惟天聪明”至“惟干戈省厥躬”八句，各一义，不可牵连。
天自是聪明，君自是用时宪，臣自是用钦顺，民自是
用从乂。口则能起羞甲胄，所以御戎也，然亦能兴戎，
如秦筑长城以御胡，而致胜广之乱。衣裳者，赏也。在
笥，犹云“在箱箧中”，甚言其取之易。如云爵者，上之所
擅，出于口而无穷。惟其予之之易，故必审其人，果贤
耶，果有功耶，则赏不妄矣。干戈，刑人之具，然犹省察
自家真个是否，恐或因怒而妄刑人，或虑思之不审，
而无辜者被祸，则刑之施当矣。盖衣裳之予在我，而
必审其人之贤否。干戈施之于人，而必审自己之是
非也。

“惟甲胄起戎”，盖不可有阙防他底意。

南轩云：“‘非知之艰，行之艰’，此特傅说告高宗尔。盖高
宗旧学《甘盘》，于义理知之亦多，故使得这说。若常人，
则须以致知为先也。”此等议论尽好。

“予小子，旧学于甘盘，既乃遁于荒野”云云，东坡解作
“甘盘遁于荒野。”据某看，恐只是高宗自言。观上文曰
“予小子”可见，但不知当初高宗因甚遁于荒野，不知
甘盘是甚样人，是学个甚么？今亦不敢断，但据文义，
疑是如此。兼《无逸》云“高宗旧劳于外”，亦与此相应。想
见高宗三年不言，恭默思道，未知所发。又见世间未
有个人强得甘盘，所以思得一大贤。如傅说。高宗若
非傅说，想不能致当日之治；傅说若非高宗，亦不能
有所为。故曰：“惟后非贤不乂，惟贤非后不食”，言必相
须也。

经籍：古人言学字方，自《说命》始有。

“惟学，逊志务时敏，至厥德修罔觉。”逊志者，逊顺其志，
捺下这志入那事中，子细低心下意，与他理会。若高
气不伏，以为无紧要，不能入细理会得，则其修亦不
来矣。既逊其志，又须时敏。若似做不做，或作或辍，亦
不济事。须是逊志务时敏，则厥修乃来。为学之道，只
此二端而已。又戒以“允怀于兹”二者，则道乃积于厥
躬，积者来得件数多也，惟敩学半。盖己学既成，居于
人上，则须教人。自学者学也，而教人者亦学，盖初学
得者是半，既学而推以教人，与之讲说，己亦因此温
得此段文义，是敩之功亦半也。“念终始，典于学”，始之
所学者学也，终之所以教人者，亦学也。自学教人，无
非是学，自始至终，日日如此，忽不自“知其德之修矣。”
或举《葛氏解》云：“傅说与王说：‘我教你者，只是一半事，
那一半要你自去行取，故谓之‘终始’’。”曰：“某旧为同安
簿时，学中一士子作《书义》如此说。某见他说得新巧，
大喜之。后见喻子才䟦某人《说命解》后亦引此说。”又
曰：“傅说此段说为学工夫极精密。伊尹告太甲者极
痛切。”

如说敩，只得一半不成，那一半掉放冷处，教他自得。
此语全似禅语，只当依古注。

《夔孙录》云：“此却似禅语。五通仙人问佛六通” ，如何是那一通？那一通便是妙处。且如《学记》引此，亦只是依古注说。

以上语类九条

“惟后非贤不乂”，言人君必任贤而后可以致治也。“惟
贤非后不食”，言人君当任养贤之责也。高宗本意如
此，问者疑其成病，固察之不详，而答者亦无一人说
破此意，何耶？

此条答或人